KOMISIJOS SPRENDIMAS
2006 m. rugsėjo 19 d.
dėl Bendrijos finansinės pagalbos Bendrijos etaloninėms bruceliozės ir snukio ir nagų ligos laboratorijoms 2006 metais
(pranešta dokumentu Nr. C(2006) 4124)
(autentiškas tik tekstas anglų ir prancūzų kalbomis)
(2006/632/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 28 straipsnio 2 dalį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (2), ypač į jo 32 straipsnio 7 dalį,
kadangi:
(1)
Sprendime 90/424/EEB nustatytos procedūros, reglamentuojančios Bendrijos finansinę pagalbą veterinarijos srityje. Bendrijos etaloninėms laboratorijoms gali būti suteikta finansinė pagalba vadovaujantis tuo sprendimu.
(2)
2003 m. rugsėjo 29 d. Tarybos direktyvoje 2003/85/EB dėl Bendrijos snukio ir nagų ligos kontrolės priemonių, naikinančioje Direktyvą 85/511/EEB, Sprendimus 89/531/EEB bei 91/665/EEB ir iš dalies keičiančioje Direktyvą 92/46/EEB (3), nurodytos Bendrijos etaloninės snukio ir nagų ligos laboratorijos.
(3)
2004 m. sausio 29 d. Komisijos reglamente (EB) Nr. 156/2004 dėl Bendrijos finansinės pagalbos Bendrijos etaloninėms laboratorijoms pagal Sprendimo 90/424/EEB 28 straipsnį (4) nustatyta, kad Bendrijos finansinė pagalba laboratorijų veiklai yra suteikiama, jei patvirtintos darbo programos yra veiksmingai įvykdytos ir pagalbos gavėjai visą reikalingą informaciją pateikia per nustatytą laiką.
(4)
2005 m. liepos mėn. Komisija pakvietė teikti paraiškas dėl naujų Bendrijos etaloninių laboratorijų atrankos ir paskyrimo. Paraiškų vertinimas buvo baigtas 2005 m. gruodžio mėnesį ir suinteresuotų valstybių kompetentingoms institucijoms buvo pranešta apie atrankos rezultatus. Vadovaujantis šiuo vertinimu laimėjusios kandidatės buvo atrinktos ir paskirtos naujomis Bendrijos etaloninėmis laboratorijomis, įskaitant Bendrijos bruceliozės ir snukio ir nagų ligos laboratorijas.
(5)
Reglamento (EB) Nr. 882/2004 VII priede yra pateikiamas gyvūnų sveikatos ir gyvų gyvūnų Bendrijos etaloninių laboratorijų sąrašas. Šiame reglamente su pakeitimais, padarytais Reglamentu (EB) Nr. 776/2006, nurodyta AFSSA - Laboratoire d‘etudes et de recherches en pathologie animale et zoonoses Prancūzijoje kaip Bendrijos etaloninė bruceliozės laboratorija Reglamento (EB) Nr. 882/2004 32 straipsnio 2 dalyje nurodytoms funkcijoms ir pareigoms atlikti.
(6)
2006 m. gegužės 31 d. Komisijos sprendime 2006/393/EB dėl Bendrijos etaloninės snukio ir nagų ligos laboratorijos paskyrimo (5) Institute for Animal Health, Pirbright Laboratory, of the Biotechnology and Biological Sciences Research Council (BBSRC) Jungtinėje Karalystėje paskirta Bendrijos etalonine snukio ir nagų ligos laboratorija Tarybos direktyvos 2003/85/EB XVI priede nurodytoms funkcijoms ir pareigoms atlikti.
(7)
Komisija įvertino darbo programas ir atitinkamas biudžeto sąmatas, kurias pateikė šios Bendrijos etaloninės laboratorijos 2006 metams. Užtikrinant, kad darbų programos yra atliekamos efektyviai, dalinis tam tikrų atitinkančių reikalavimus šių Bendrijos etaloninių laboratorijų patirtų išlaidų finansavimas Bendrijos lėšomis yra reikalingas norint įgyvendinti darbo programose numatytus veiksmus.
(8)
Todėl Bendrijos finansinė pagalba turėtų būti suteikta Bendrijos etaloninėms bruceliozės ir snukio ir nagų ligos laboratorijoms.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Dėl bruceliozės Bendrija suteikia finansinę pagalbą Prancūzijai, kad AFSSA - Laboratoire d‘etudes et de recherches en pathologie animale et zoonoses, Maisons-Alfort galėtų atlikti Reglamento (EB) Nr. 882/2004 32 straipsnio 2 dalyje nurodytas funkcijas ir pareigas.
2. Bendrijos finansinė pagalba yra 100 % atitinkančių reikalavimus ir AFSSA - Laboratoire d‘etudes et de recherches en pathologie animale et zoonoses patirtų darbo programos įgyvendinimo išlaidų dydžio ir neviršija 125 000 EUR laikotarpiu nuo 2006 m. liepos 1 d. iki gruodžio 31 d.
2 straipsnis
1. Dėl snukio ir nagų ligos Bendrija suteikia finansinę pagalbą Jungtinei Karalystei, kad Institute for Animal Health, Pirbright Laboratory, of the Biotechnology and Biological Sciences Research Council (BBSRC) Jungtinėje Karalystėje galėtų atlikti Direktyvos 2003/85/EB XVI priede nurodytas funkcijas ir pareigas.
2. Bendrijos finansinė pagalba yra 100 % atitinkančių reikalavimus ir Pirbright Laboratory patirtų darbo programos įgyvendinimo išlaidų dydžio ir neviršija 125 000 EUR laikotarpiu nuo 2006 m. liepos 1 d. iki gruodžio 31 d.
3 straipsnis
Šis sprendimas skirtas Prancūzijos Respublikai ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2006 m. rugsėjo 19 d.